text: Rap og tegnefilm skal få unge til at stemme
  30 oktober 2013 kl. 19.01
  Med en rap-tegnefilm forsøger Kolding Kommune at få flere unge til at stemme til kommunalvalget 19. november.
  - Vi vil alle gerne have flere unge til at stemme, men den løftede pegefinger duer ikke. I stedet har vi forsøgt at tænke i nye baner og lave en kampagne, der bygger på humor, velkendte og lidt karikerede episoder fra de unges eget liv samt musik, der appellerer til mange unge, forklarer Rikke Laigaard-Andersen, ansvarlig for afvikling af valg ved Kolding Kommune.
  Rap-tegnefilmen er lavet af tegneren Dan R. Knudsen og den talentfulde Kolding-rapper Fatbardh Ramadani.
  - At få flere unge til at stemme er et formål, som jeg meget gerne støtter, siger den 20-årige rapper.
  - Jeg skal helt sikkert stemme til kommunalvalget. Mange unge føler måske, at politik ikke kommer dem ved, at det er noget, de ældre tager sig af. Men sådan er det jo ikke. Vi bor i et demokrati, hvor vi alle sammen er med til at bestemme, og hvor man ved at stemme får indflydelse på den politik, der føres i ens kommune, siger Fatbardh Ramadani.
  